Så er det officielt: Aalborgs markante hotel er solgt for et trecifret millionbeløb til Calum A/S i Aalborg. Overtagelsen sker den 1. januar, og det bliver hotelvirksomheden Comwell, der skal drive hotellet under navnet Comwell Hvide Hus Aalborg. Hotellets ejer, Enan Galaly, har haft forbindelse til hotellet i 22 år, hvor han startede som tjener og endte som direktør. Han sammenligner det med en skilsmisse nu at skulle sige farvel. - Det er jo mit livsværk. Det er som en kone, der forlader mig til fordel for en anden. Men nu skal jeg vise hende, at jeg godt kan klare mig uden hende, siger Enan Galaly og henviser til, at han kommer til at konkurrere med hotellet, da hans selskab også ejer Hotel Phønix i Aalborg. Hotel Hvide Hus skal nu renoveres. Renoveringen kommer til at koste et tocifret millionbeløb. - Vores mål er at gøre Comwell Hvide Hus Aalborg til landsdelens absolut førende hotel, siger Henrik Calum, der er direktør for Ejendomsselskabet Calum A/S, i en pressemeddelelse. Det ventes at hele renoveringen er færdig til sommer 2014.

Opsummering:
Enan Galaly har solgt sit livsværk i Aalborg til Ejendomsselskabet Calum A/S.